Vyf vas ná transitoroof; spesiale vergadering belêDie toneel in Atlasweg. Foto: Verskaf Vyf verdagtes is in hegtenis geneem ná Donderdag se transitorooftog aan die Oos-Rand waarin twee G4S-transitovoertuie in ŉ swaargewapende aanval geteiken is. Kapt. Ndivhuwo Mulamu, woordvoerder van die Valke, het aan Maroela Media bevestig die verdagtes is kort ná die voorval op die M2-hoofweg in hegtenis geneem toe die polisie hulle agternagesit het nadat hulle van die misdaadtoneel gevlug het. “Die polisie het die motors herken en ŉ groot deel van die hoofweg was vir lank gesluit,” het Mulamu gesê. Kapt. Mavela Masondo, woordvoerder van die polisie, het aan Maroela Media bevestig dat die Valke nou die ondersoek behartig. Mulamu wou nie onmiddellik bevestig na hoeveel verdagtes die Valke nog op soek is nie. Maroela Media het vroeër berig altesaam agt mense, onder wie veiligheidswagte en lede van die publiek, is tydens die rooftog gewond. Kapt. Pearl van Staad, polisiewoordvoerder, het gesê tussen drie en vyf voertuie het op twee G4S-transitovoertuie in Atlasweg, Boksburg, toegeslaan terwyl die voertuie in die rigting van Kempton Park op pad was. “Daar was ŉ skietery en albei voertuie se deure is oopgeblaas. Veiligheidswagte is tydens die rooftog gewond. Omstanders is ook in die kruisvuur gewond,” het Van Staad gesê. Paramedici van ER24 en nóg ŉ ambulansdiens het na die beseerdes op die toneel omgesien. Intussen het Malatswa Molepo, parlementêre woordvoerder, bevestig die parlementêre portefeuljekomitee oor polisie sal op 13 Junie 2018 ŉ spesiale vergadering hou oor die onlangse vlaag transitorooftogte. Francois Beukman, voorsitter van die komitee, het gesê dit is onaanvaarbaar dat transitorooftogte “normaal” word in Suid-Afrika. Beukman meen dié misdade wat dikwels met hoë kaliber wapens uitgevoer word, moet deurgaans ten sterkste veroordeel word. Die komitee meen die polisiebestuur moet kort- tot mediumtermynmaatreëls instel om af te reken met dié probleem. Hy het verder gesê die transitomaatskappye moet nou saam met die polisie werk om met strategieë vorendag te kom as oplossing vir dié soort misdaad. Groot private veiligheidsmaatskappye soos Business Against Crime, die Suid-Afrikaanse Bankrisiko-inligtingsentrum (Sabric), die reguleringsowerheid vir die private veiligheidsbedryf (Psira) en die Private Security Association sal ook na die vergadering genooi word.